SL Uradni list Evropske unije C 109/12

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 109/08

V skladu s členom 51 Uredbe (EU) št. 1151/2012 (1) Evropskega parlamenta in Sveta je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„RASCHERA“

ES št.: IT-PDO-0217-0023-31.05.2011

ZOP ( X ) ZGO ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda — ☒ geografsko območje —  dokazilo o poreklu — ☒ metoda pridobivanja —  povezanost — ☒ označevanje —  nacionalne zahteve —  drugo (navedite)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Opis

Za boljše obveščanje potrošnikov je bil črtan izraz „semigrasso“ (polmasten); v veljavni specifikaciji se je namreč delno posnemanje mleka štelo za neobvezno, kar je lahko potrošnika zavedlo glede resnične narave proizvoda.

V veljavni specifikaciji je bila navedena teža sira od 7 do 9 kg za okrogel sir „Raschera“ in od 8 do 10 kg za kvadraten sir „Raschera“.

Navedene so bile naslednje dimenzije:

— okrogli sir „Raschera“: premer od 35 do 40 cm, višina rahlo izbočenega oboda je od 7 do 9 cm, pri obeh dimenzijah so mogoča odstopanja v obe smeri glede na tehnične pogoje proizvodnje,

— kvadraten sir „Raschera“: vsaka stranica je dolga 40 cm, višina nepravilnega oboda je od 12 do 15 cm.

Najnižja teža se je zmanjšala na 5 kg za okrogel sir „Raschera“ in na 6 kg za kvadratnega. S tem se je spremenila tudi velikost, premer okroglega sira „Raschera“ je tako od 30 do 40 cm, višina oboda pa od 6 do 9 cm, medtem ko je dolžina vsake stranice kvadratnega sira „Raschera“ od 28 do 40 cm, višina pa od 7 do 15 cm.

Ta sprememba se je štela za potrebno zaradi zahtev potrošnikov (manjša gospodinjstva) in trgovcev, ki zahtevajo predvsem sire z nižjo težo, kar pa ne sme spremeniti končnih lastnosti končnega proizvoda.

Poleg tega je treba pojasniti, da navedene velikosti in teže ustrezajo minimalnim vrednostim, zapisanim na začetku zorenja, po dolgotrajnem zorenju pa se te vrednosti precej zmanjšajo.

Za skorjo se je zdelo koristno jasno navesti, da ni užitna, in da bi potrošnik dobil natančne podatke in ustreznejši opis zunanjega videza proizvoda, je bilo določeno, da rdečkasti madeži, ki se lahko pojavijo na obodu, niso sistematično prisotni.

3.2 Metoda pridobivanja

Ker v specifikaciji ni navedeno, kolikšen delež prehrane živali prihaja z opredeljenega območja proizvodnje, je torej za poudarek povezanosti z ozemljem določeno, da mora prehrana izvirati predvsem z območja proizvodnje in da mora biti krma glavna sestavina dnevnega obroka.

Poleg tega se je zaradi nujnosti ohranjanja povezanosti z opredeljenim območjem – tudi v obdobjih, ko je živalim težje dajati svežo krmo z opredeljenega območja – in novih tehnik, ki omogočajo ohranjanje krme v daljšem obdobju, zdelo koristno predvideti možnost, da se uporablja tudi konzervirana krma.

Nazadnje je prav tako za ohranitev povezanosti z območjem proizvodnje določeno, da zaprta reja ni mogoča.

Ker v sedanji specifikaciji ni določeno, ali mora biti mleko surovo ali toplotno obdelano, se je zdelo koristno pojasniti (tudi da bi omogočili ustrezen nadzor), da je lahko uporabljeno mleko surovo ali toplotno obdelano. Ta praksa se sicer že od nekdaj uporablja za proizvodnjo sira „Raschera“.

Zaradi splošnega izboljšanja mikrobioloških lastnosti mleka, ugotovljenega v zadnjih letih, se je močno zmanjšalo število prisotnih bakterij, kar je v nekaterih primerih povzročilo težave v fazah usirjanja mleka in zorenja. Da bi te težave odpravili, je zdaj v specifikaciji predvidena možnost uporabe mlečnih fermentov in/ali naravnega kvasa.

Poleg tega se je najvišja temperatura pri usirjanju s 30 °C zvišala na 36 °C.

Uporaba mlečnih fermentov in/ali naravnega kvasa kot starter kultur omogoča, da v testu nastanejo primerne luknje za razvoj značilnih luknjic.

Po več letih rednega nadzora je bilo ugotovljeno, da mora biti v nekaterih primerih temperatura pri usirjanju višja, da lahko spodbuja razvoj prisotnih mlečnih bakterij in zagotovi potrebno kisanje, ki omogoča ustrezno usirjanje in zorenje.

Poleg tega se je zdelo koristno pojasniti, da lahko faza predelave pred soljenjem traja največ sedem dni.

V zvezi s tradicionalnim suhim soljenjem, ki se navadno opravlja dvakrat, je bilo ugotovljeno, da morebitno soljenje v slanici, opravljeno pred suhim soljenjem, spodbuja enotnejši nastanek skorje, ki je tako privlačnejša ter bolj ugaja potrošnikom in trgovcem.

3.3 Geografsko območje

Za boljše obveščanje potrošnikov, ohranitev tesne povezanosti s tem omejenim delom ozemlja in pojasnitev te rubrike specifikacije za namene nadzora se je zdelo koristno navesti, da mora sir, proizveden na nadmorski višini nad 900 metrov, nujno zoreti v navedenih občinah, da lahko dobi oznako „di Alpeggio“ (planinski).

3.4 Označevanje

Za zagotovitev pristnosti proizvoda in lažjo identifikacijo sira „Raschera“, ko je enkrat na trgu, se je zdelo potrebno, da se sir opremi z označbo skladnosti, to je s papirnato etiketo in oznako, ki se ob trženju vžge na sredino ene od obeh ravnih ploskev.

3.5 Drugo

Dodana so bila dodatna pojasnila o načinih prodaje na drobno ter razrezu na kose in predpakiranju, ki se lahko opravita zunaj območja proizvodnje.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„RASCHERA“

ES št.: IT-PDO-0217-0023-31.05.2011

ZOP ( X ) ZGO ( )

1. Ime

„Raschera“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz 1. točke

Opis: Sir „Raschera“ je masten sir iz stiskanega testa, proizveden iz kravjega mleka, ki se mu lahko dodajo majhne količine ovčjega in/ali kozjega mleka.

Končni izdelek mora imeti naslednje lastnosti:

— Oblika: okrogla ali kvadratna z ravnimi ploskvami.

— Velikost: — okrogel sir „Raschera“: premer od 30 do 40 cm, nekoliko izbočen obod, visok od 6 do 9 cm, — kvadraten sir „Raschera“: vsaka stranica meri od 28 do 40 cm, višina nepravilnega oboda je od 7 do 15 cm.

— Teža: — okrogel sir „Raschera“: od 5 do 9 kg, — kvadraten sir „Raschera“: od 6 do 10 kg.

— Skorja: tanka, siva in/ali rdečkasta, včasih z rumenkastimi odtenki; elastična, gladka in pravilna; v nekaterih primerih se na obodu pojavijo rdečkaste lise, ki postanejo intenzivnejše z zorenjem; neužitna.

— Struktura testa: bolj čvrsta, elastična, z redkimi in nepravilnimi luknjicami.

— Barva testa: bela ali slonokoščena.

— Okus: blag, nežen, z značilnim vonjem, rahlo pikanten in sočen, ko je sir zrel.

— Vsebnost maščobe v suhi snovi: najmanj 32 %.

Velikost in teža ustrezata vrednostim, zapisanim na začetku zorenja.

Sir se lahko prodaja cel ali postrežno, v kosih ali predpakiran. Sir se lahko razreže na kose in predpakira tudi zunaj območja proizvodnje.

3.3 Surovine (samo za predelane proizvode)

Kravje mleko, ki so mu lahko dodane majhne količine ovčjega in/ali kozjega mleka, sol, tekoče sirilo.

Mleko dajejo živali, ki jih redijo na opredeljenem geografskem območju.

Zaprta reja ni dovoljena.

3.4 Krma (samo za proizvode živalskega izvora)

Prehrano goveda in po potrebi ovac in/ali koz sestavljajo predvsem sveža, konzervirana ali posušena krma s travnikov, pašnikov ali travniško-pašniških zemljišč ali seno z mešanih travnikov, ki ležijo predvsem na opredeljenem geografskem območju.

3.5 Posebni proizvodni postopki, ki jih je treba izvajati na opredeljenem geografskem območju

Živali, katerih mleko se uporablja za proizvodnjo sira „Raschera“, morajo biti rejene na opredeljenem geografskem območju.

Enako velja za proizvodnjo mleka in njegovo predelavo.

Mleko dveh ali več dnevnih molž je lahko toplotno obdelano zaradi higienske neoporečnosti, dodajo pa se mu lahko mlečni fermenti in/ali naravni kvas; tekoče sirilo se doda pred začetkom usirjanja mleka pri temperaturi od 27 do 36 °C.

Sir je treba proizvesti po značilni tehniki v fazi predelave, ki ne sme trajati več kot sedem dni, pred postavitvijo v okrogle ali kvadratne kalupe pa ga je treba ustrezno stisniti.

Dobljeni proizvod gre nato v postopek suhega soljenja (ki se navadno opravi dvakrat), pred katerim se lahko izvede soljenje v slanici; zorenje mora trajati najmanj en mesec.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Označba skladnosti je sestavljena iz papirnate etikete (premera 25 cm za okroglo obliko in s stranico dolžine 25 cm za kvadratno obliko, z zelenim ozadjem za običajno proizvodnjo in rumenim ozadjem za „planinsko“ proizvodnjo) in oznake, ki se ob trženju vžge na eno od ravnih ploskev. Šele po tem označevanju je proizvod mogoče dati na trg pod zaščiteno označbo porekla „Raschera“.

Papirnata etiketa se lahko nalepi z jedilnim lepilom.

Logotip sira „Raschera“ z ZOP ima obliko stilizirane črke „r“. Pri siru „Raschera d'Alpeggio“ je znotraj stilizirane črke „r“ še črka „a“.

Ta logotipa sta vtisnjena na medeninastih ploščah, ki jih uporabljajo označevalci ter so sestavljene predvsem iz označbe in identifikacijske številke sirarne in zorilnice (tri številke pod črko „R“). Isti logotip (brez identifikacijske številke) se nato ponovi na papirnatih etiketah, naveden pa mora biti tudi v označbi dovoljenja za proizvode, razrezane na kose.

4. Kratka opredelitev geografskega območja

Območje proizvodnje in zorenja obsega celotno ozemlje province Cuneo.

Okrogel ali kvadraten sir „Raschera“, ki se proizvaja in zori na nadmorski višini nad 900 metri, v občinah:

— Frabosa Soprana, Frabosa Sottana, Garessio (omejena na ozemlje Valcasotta), Magliano Alpi (del, ki meji na občino Ormea), Montaldo Mondovì, Ormea, Pamparato, Roburent, Roccaforte Mondovì,

ter je izdelan iz mleka z istega območja, ima lahko oznako „planinski“.

5. Povezanost z geografskim območjem

5.1 Posebnosti geografskega območja

Pašniki v primorskih Alpah imajo zaradi geografskega položaja – med Ligurskim morjem in Padsko nižino – deževno podnebje. Zaradi tega in ker bližina morja nekoliko omili temperature, je na tem območju zelo bogato rastlinje, številne travne vrste pa dajejo pašnikom velik botanični pomen. Bogastvo in raznovrstnost teh trav sta taka, da ima mleko živali, ki se pasejo na teh pašnikih, vonj in arome, značilne za to območje. Ta morski vpliv se čuti tudi v gričevnati regiji ob vznožju hribov in na bližnji ravnini Cuneo, skupaj s pedološkimi značilnostmi aluvialne ravnice pa ustvarja mehko in naravno zelo rodovitno zemljo, ki tako omogoča rast zelo kakovostne trave in sena, bogatih s hranilnimi snovmi. Zaradi optimalne sončne svetlobe sredozemskega podnebja na tem območju in temperaturnih sprememb celinskega podnebja, ki jih omili že omenjeni vpliv morja, silaža in žita, ki se uporabljajo za rejo, proizvodu zagotavljajo bogato prehransko vrednost, saj omogočajo proizvodnjo zelo kakovostnega mleka za sirarstvo. Provinca Cuneo je že od nekdaj znana po navedenih pedoloških in podnebnih značilnostih, znamenitem znanju in izkušnjah pastirjev („malgari“) in sirarjev s številnih majhnih in srednjih sirarn, razkropljenih po ravnini Cuneo, ter dejstvu, da potrošniki iščejo in poznajo tradicionalne proizvode, kot je sir „Raschera“.

5.2 Posebnosti proizvoda

Za sir „Raschera“ je značilna tanka in elastična skorja sive ali sivo-rumene barve, ki lahko zaradi nekaterih plesni postane rdečkasta, zlasti če gre za tako imenovani „planinski“ sir; testo je bolj čvrsto in elastično z redkimi in nepravilnimi luknjicami. Okus je blag in nežen, z značilno aromo (po gorskih travah v primeru „planinskega“ sira) ter rahlo pikanten in sočen, če je sir dolgo zorel. Potrošnik bolje prepoznava ta proizvod tudi zaradi kvadratne oblike, ki zdaj prevladuje pred okroglo (ki obsega manj kot 3 % skupne proizvodnje).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebne značilnosti sira so posledica zelo kakovostnega mleka, zbranega samo na ozemlju province Cuneo, krajevne tehnike predelave in zorenja v naravnih jamah ali klimatiziranih prostorih, ki z zvestim posnemanjem vlažnosti in temperature naravnih jam bistveno vplivajo na kakovost končnega proizvoda.

Sir je okusen zaradi zelo kakovostnega mleka. Mleko, ki se uporablja za proizvodnjo sira „Raschera“, je namreč kakovostno zaradi bogastva travnih vrst, med katerimi so endemične vrste, rastoče na tem območju, in s katerimi se prehranjuje živina.

Značilnosti predelovalnih tehnik so odvisne od človeškega dejavnika na območju, in sicer od uporabe tekočega sirila živalskega izvora, ki ga krajevni proizvajalci tradicionalno uporabljajo za usirjanje mleka, ter uveljavljenega znanja in izkušenj sirarjev v zvezi s stiskanjem in drobljenjem sirnine. Sirnina se namreč stisne tako, da se zdrobi na drobce velikosti koruznega zrna. Dober potek te faze omogoča nastanek elastične strukture in lukenj v testu med zorenjem.

Zorenje poteka v naravnih jamah ali klimatiziranih prostorih, ki zvesto posnemajo vlažnost in temperaturo naravnih jam. Ti pogoji močno vplivajo na nastanek plesni na skorji ter na debelino in elastičnost skorje.

Zato je več kot stoletna proizvodnja sira „Raschera“, ki je bil prvotno značilen sirni proizvod pašnikov v regiji Mondovi in katerega proizvodnja se je nato razširila na bližnjo ravnino Cuneo zaradi selitve številnih čred na ravnino v hladnejših letnih časih, da so tam jedle seno, pridelano na kraju samem, taka, da se zlasti na podeželju ob omembi zelo kakovostnega sira uporablja izraz „raschera“.

Vsi ti dejavniki prispevajo k temu, da je sir „Raschera“, ki je osvojil okus Piemontčanov in vse severne Italije, vse leto zaželen proizvod.

Sklic na objavo specifikacije

(člen 5(7) Uredbe (ES) št. 510/2006 (4))

Pristojna uprava je začela nacionalni postopek ugovora, ko je objavila predlog za priznanje ZOP „Raschera“ v Uradnem listu Italijanske republike št. 280 z dne 30. novembra 2010.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.